टंकी ओवरफ्लो होने से हर आठवें दिन बह रहा एक मोहल्ले का एक दिन का पानी
सोमवार को खेड़ापति टंकी हुई ओवरफ्लो
भास्कर संवाददाता | धार
जलावर्धन योजना के तहत दिलावरा तालाब से पाइपलाइन तीन साल पहले बिछा दी है और पानी नई टंकियों में चढ़ाया जा रहा है लेकिन पानी बचाने को लेकर नपा का रवैया बेहद लापरवाही भरा है। हर आठवें दिन नई टंकियां एक घंटे के लिए ओवरफ्लो हो रही हैं। मोटर की पानी फेंकने की क्षमता से आंकलन किया जाए तो एक घंटे में जो पानी आेवरफ्लो होकर बह जाता है, उससे एक मोहल्ले को एक दिन पानी सप्लाय किया जा सकता है। सोमवार दोपहर भी कोतवाली परिसर स्थित खेड़ापति टंकी से एक घंटे तक पानी ओवरफ्लो होकर बेकार बहता रहा। रहवासियों ने कॉल किए लेकिन बहता पानी बंद होने में एक घंटा लग गया। यही टंकी 15 दिन में दूसरी बार इतनी देर ओवरफ्लो हुई। इसके पूर्व पशु चिकित्सालय की टंकी ओवरफ्लो हुई थी। हवा बंगला टंकी भी आए दिन ओवरफ्लो हो रही है। औसतन हर आठवें दिन टंकी ओवरफ्लो हो रही है।
मुख्य पेयजल स्रोत दिलावरा तालाब में रबी की सिंचाई के बाद जल स्तर कम हो गया है। इंटेकवेल गलत जगह बनने से पिछले साल भी तालाब में पानी होने पर भी इंटेकवेल तक नहीं पहुंचने की समस्या आई थी। योजना के दूसरे चरण में चैनल की लंबाई बढ़ा कर तालाब के सबसे निचले हिस्से तक का पानी इंटेकवेल तक लाने का दावा किया गया था। दूसरे चरण की मंजूरी मुख्यमंत्री दे चुके हैं लेकिन अब तक इसकी डीपीआर नहीं बनने से इस समस्या का निराकरण भी नहीं हो पाया है। पिछले साल तालाब पर जिस तरह मोटर चलाकर पानी को इंटेकवेल तक पहुंचाना पड़ा था, वैसे ही हालात फिर बनने का अंदेशा है। पर्याप्त पानी नहीं मिलने से इंटेकवेल की मोटर बार-बार बंद करना पड़ी थी। ऐसे हालात दोबारा बनने से जो हाहाकार गत वर्ष मचा था, वह दोहराने का अंदेशा बन गया है।
विविकं को ट्रांसफॉर्मर लगाने के लिए आवेदन
एक आेर पेयजल व्यर्थ बह रहा है, दूसरी ओर पश्चिमी शहर के लिए पेयजल संकट खड़ा हो गया है। यहां सप्लाय करने वाले मतरकुंड में जल स्तर नीचे चला गया है। ट्यूबवेल से पानी यहां लाया जा रहा है लेकिन शहर की 40 प्रतिशत आबादी की आपूर्ति नहीं हो पा रही है। ऐसे में नयापुरा तालाब से यहां तक बिछी लाइन से पानी लाने की तैयारी शुरू की है। विद्युत वितरण कंपनी को तालाब पर ट्रांसफॉर्मर लगाकर कनेक्शन चालू करने का आवेदन नपा ने कर दिया है। इसी सप्ताह से पानी लेना शुरू किया जाएगा।
दिलावरा में पानी उतरा, छोटी चैनल का नहीं किया साल भर में कोई निराकरण
ट्यूबवेल-हैंडपंप तोड़ रहे दम-शहर के ट्यूबवेल दम तोड़ रहे हैं। दीनदयालपुरम और फांसी वाली टेकरी क्षेत्र में हैंडपंप भूजल स्तर कम हो गया है। सीतापाट तालाब में तेजी से जलस्तर गिर रहा है। मांडू रोड पर फोरलेन निर्माण के लिए हुई खुदाई से इस सड़क से लगे सभी इलाकों में टैंकर से सप्लाय दिया जा रहा है।
डिस्ट्रीब्यूशन लाइन व नल कनेक्शन की नहीं सुध
योजना के तहत 7 नई टंकियां डेढ़ साल पहले से तैयार हो चुकी हैं। धारेश्वर टंकी का स्थल चयन देरी से होने से इसके निर्माण में देरी हुई। नपा अमला नई 7 टंकियों से जल वितरण व्यवस्था के लिए डिस्ट्रीब्यूशन जोन बनाने के बजाय आठवीं टंकी का निर्माण पूरा होने का इंतजार कर रहा है। इसी के इंतजार में नई लाइनों से नल कनेक्शन देना भी शुरू नहीं किया है। कुछ टंकियों से अधूरी लाइनें जोड़ी हैं।
टंकी क्यों बार-बार आेवरफ्लो हो रही है, दिखवाता हूं। इस तरह पानी बेकार नहीं बहना चाहिए। कर्मचारियों को हिदायत देता हूं। भूपेंद्र दीक्षित, सीएमओ नपा धार
धार. खेड़ापति स्थित टंकी से आेवर फ्लो होकर बहता रहा पानी।
पश्चिमी शहर में रहने वाली 40% आबादी के पेयजल स्रोत मतरकुंड में पानी सूखा, नयापुरा से लेने की तैयारी
hin_Deva hin_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva